મેં એ યુવતીને પત્ર લખીને જણાવ્યું કે તમારે દીકરીને સમજાવવાનું કે કોઈ પણ યુવતીના પિરિયડ્સ શરૂ થાય એનો અર્થ એ થયો કે તે હવે પુખ્ત અને યુવાન બની ચૂકી છે. એટલું જ નહિ, સંતાનપ્રાપ્તિ માટે પણ તે યોગ્યતા ધારણ કરી ચૂકી છે. એક રીતે આ સેલિબ્રેટ કરવા જેવી સારી બાબત છે. આ વખતે સમજુ પેરેન્ટ્સ દીકરીને ગિફ્ટ આપે છે. યૌવનના ઉંબરે એને વેલકમ કરે છે. એમાં પાપ-પુણ્ય જેવું કંઈ ન હોય, પણ દરેક બાબતમાં વ્યવસ્થા માટે કેટલાક નિયમ હોય છે, જેમકે સ્કૂલે જઈએ ત્યારે યુનિફોર્મ પહેરવો પડે, બગીચામાં જઈએ ત્યારે ફૂલો નહિ તોડવાનાં, થિયેટરમાં સિગારેટ નહિ પીવાની વગેરે. એ રીતે મંદિરમાં જવા માટે પણ ડિસિપ્લિનના કેટલાક નિયમો હોય… એમાંનો આ એક નિયમ છે. બાકી વૈજ્ઞાનિક રીતે તો પિરિયડ દરમિયાન સ્ત્રીને આરામ મળે એ જરૂરી હોવાથી આભડછેટ વિષયક કેટલાક નિયમો ધાર્મિક સ્વરૂપે મૂકેલા છે. કેટલીક યુવતીઓને પિરિયડ દરમિયાન ભયંકર પીડા થતી હોય છે અને તે ભારે યાતના વેઠતી હોય છે, પરંતુ તેઓ આ બાબતે તીવ્ર સંકોચ અનુભવતી હોય છે. પિરિયડ દરમિયાન વૈજ્ઞાનિક રીતે અને મેડિકલી બાબતે પણ સ્ત્રીને આરામ મળે તે આવશ્યક છે. ઘરની રોજિંદી જવાબદારીઓ અને કામકાજથી એને મુક્તિ મળે તો એની યાતનામાં એ થોડીક રાહત અનુભવી શકે. પ્રાચીન જમાનામાં લોકો કોઈ પણ ધાર્મિક બાબત કશી દલીલ કર્યા વગર સ્વીકારી લેતા હતા એ કારણે વૈજ્ઞાનિક વાતને પણ ધાર્મિક મેકઅપ કરીને રજૂ કરવી પડતી હતી. જ્યારે કોઈ કામ ન કરવા જેવું હોય ત્યારે એને પાપના લિબાસ પહેરાવી દેવામાં આવતા હતા. ન કરવા જેવા કામ માટે પાપનાં ભયસ્થાનો બતાવવામાં આવતાં હતાં અને કરવા જેવાં શુભ સત્કાર્યો માટે પુણ્યની લાલચો આપવામાં આવતી હતી.